ঢাকার কল্যাণপুরের বাসিন্দারা বাড়িটিকে বলতেন ‘জাহাজ বাড়ি’! গতরাতে সাততলা সেই বাড়িতেই অভিযান চালাল বাংলাদেশের নিরাপত্তাবাহিনী। পুলিশ সূত্রে জানানো হয়েছে, ‘অপারেশন স্টর্ম-টোয়েন্টি সিক্স’এ লড়াইয়ে খতম হয়েছে ন’জন জঙ্গি। হাসান নামে এক জঙ্গি ধরা পড়েছে। গুরুতর আহত অবস্থায় তাকে ঢাকা মেডিক্যাল হাসপাতালে ভর্তি করানো হয়েছে। 
প্রাথমিকভাবে মনে করা হচ্ছে, নিহতেরা জঙ্গি সংগঠন জামাতুল মুজাহিদিন বাংলাদেশের (জেএমবি) সদস্য। বয়স ১৭ থেকে ২০ বছরের মধ্যে। ঢাকায় আবার বড় ধরনের নাশকতা ঘটানোর ছক ছিল তাদের। প্রধানমন্ত্রী শেখ হাসিনা আজ বলেন, ‘‘দেশ বড় বিপদ থেকে রক্ষা পেয়েছে।’’
গত ১ জুলাই ঢাকার গুলশনে জঙ্গি হামলার পর থেকেই ব্যাপক ধরপাকড় শুরু হয়েছে। তারই অঙ্গ হিসাবে আজকের অভিযান চালানো হয়। কল্যাণপুরে একটি স্কুলের পাশে ওই বাড়ির নাম আদতে ‘তাজ মঞ্জিল’। উপরের দু’টি তলা ছাত্রদের ভাড়া দেওয়া হয়। বাকি তলাগুলির প্রত্যেকটিতে চারটি করে ফ্ল্যাট। সেগুলিতেও ভাড়া থাকে বেশ কয়েকটি পরিবার। গতকাল রাত ১২টা নাগাদ বাড়ির সামনে হাজির হয় বেশ কয়েকটি পুলিশভ্যান। এর অব্যবহিত পরেই বাড়ির ভিতর থেকে বিস্ফোরণ এবং গুলির আওয়াজ শুনতে পান স্থানীয় বাসিন্দারা। ওই বাড়ির ছ’তলার বাসিন্দা আল্লামা ইকবাল অনীক বলেন, ‘‘রাতে হঠাৎ গুলির আওয়াজ শুনে ভয় পেয়ে যাই। এরপর তো রীতিমত যুদ্ধ শুরু হয়। সারারাত রান্নাঘরে লুকিয়ে ছিলাম।’’
পুলিশের তরফে জানানো হয়েছে, তারা দরজা পেরিয়ে দোতলায় উঠতেই শুরু হয় ‘আল্লাহু-আকবর’ বলে চিৎকার। সেইসঙ্গে গুলি এবং গ্রেনেডও ছুড়তে শুরু করে জঙ্গিরা। তাদের পরনে ছিল কালো পাঞ্জাবি, ট্রাউজার্স, পায়ে স্নিকার্স। মাথায় আইএস জঙ্গিদের কায়দায় প্যাঁচানো পাগড়ি। এর পরেই অভিযানে নামে বাংলাদেশের ‘সোয়াট’ (স্পেশাল ওয়েপনস অ্যান্ড ট্যাকটিকস) ইউনিট এবং র‌্যাব (র‌্যাপিড অ্যাকশন ব্যাটেলিয়ন)। ভোর ৫টা ৫১ মিনিটে শুরু হয় ‘অপারেশন স্টর্ম-টোয়েন্টি সিক্স’। একঘণ্টার মধ্যেই খতম হয় জঙ্গিরা। রাত পর্যন্ত নিহত জঙ্গিদের পরিচয় প্রকাশ করেনি বাংলাদেশ প্রশাসন। প্রত্যেকেই শিক্ষিত, সম্ভ্রান্ত পরিবারের বলেই মনে করা হচ্ছে।
ঢাকা পুলিশের যুগ্মকমিশনার শেখ মাহরুফ হুসেন জানান, জঙ্গিরা ছাত্র পরিচয়ে গত ২০ জুন ‘জাহাজ বাড়ির’ পাঁচতলায় সাতটি ঘর ভাড়া নেয়। সেখানে তল্লাশি চালিয়ে পুলিশ আজ বেশ কয়েকটি কালো পতাকা এবং বিস্ফোরক তৈরির উপকরণ উদ্ধার করেছে। তবে এই জঙ্গিদের সঙ্গে আইএসের যোগ রয়েছে কি না, তা স্পষ্ট নয়।